Bruce Lee
Bruce Lee (tradic. kin. 李小龍; supapr. kin. 李小龙; pinyin: Lǐ Xiǎolóng; kanton. Léih Síulùhng; 1940 m. lapkričio 27 d. – 1973 m. liepos 20 d.) – honkongiečių-amerikiečių kino aktorius, kovos menų ekspertas, viena garsiausių XX a. kovos menų figūrų. Bruce Lee ne tik išpopuliarino kovos menus kino ekrane, bet ir sukūrė savo stilių Jeet Kune Do. Gimė San Franciske, Kalifornijoje. Vaikystę bei paauglystę praleido Honkonge. Filmuose Bruce Lee dažniausiai vaidino drąsius, kovojančius už savo tautos laisvę kinus. Kovos scenų metu jis skleisdavo įvairius garsus, kad galėtų labiau susikaupti. Garsiausias jo filmas buvo „Drakonas įžengia“, tačiau Bruce Lee nesulaukė jo premjeros. 1973 m. liepos 20 d., filmuodamas filmą „Mirties žaidimas“ („Game of Death“) jis pasijuto blogai ir grįžo namo miegoti, bet taip ir nebepabudo.< Iki šiol jo mirties priežastis nėra aiški.